ANC-jeugliga vra SA om alle bande met Israel te verbreekVlag van Israel (Foto: PublicDomainPictures, Pixabay) Die ANC-jeugliga het Woensdag ŉ beroep gedoen op die regering om alle diplomatieke bande met Israel te verbreek. Mlondi Mkhize, woordvoerder van die ANC-jeugliga, het die “lafhartige aanvalle, beserings en moord op Palestyne deur die apartheid- Israelse magte” veroordeel en doen ŉ beroep op die jeug van Suid-Afrika om in solidariteit saam te staan met hul Palestynse eweknieë. “Die ANC-jeugliga eis dat Israel se ambassadeur in Suid-Afrika uit die land geskop moet word en dat die ambassade se status met onmiddellike effek afgegradeer moet word. Dit is ŉ meer radikale standpunt wat die regering kan inneem in solidariteit met die mense van Palestina,” het Mkhize gesê. Die ANC-jeugliga het ook die afsterwe veroordeel van talle Palestyne, wat vandeesweek saamgekom het om te betoog teen die skuif van die Amerikaanse ambassade van Tel Aviv na Jerusalem. Die groep het ook die reg geëis dat hulle na hul land kan terugkeer wat “onwettig van hulle afgeneem is, 70 jaar gelede toe die staat Israel gevorm is”. “Talle onskuldige Palestyne is Dinsdag in Gasa vermoor en meer as 2 000 is beseer. Sedert die aanvang van die betogings op 30 Maart 2018 is 100 Palestyne al vermoor.” Lindiwe Sisulu, minister van internasionale betrekkinge en samewerking, het Dinsdagoggend die parlementêre perskorps toegespreek oor die regering se besluit om die Suid-Afrikaanse ambassadeur uit Israel te herroep. Maroela Media het vroeër berig die regering het Maandag sy ambassadeur in Israel met onmiddellike inwerkingtreding onttrek. Sisulu het Dinsdag gesê behalwe vir die Suid-Afrikaanse ambassadeur wat onbepaald uit Tel Aviv teruggeroep is, is die toekoms van die Israelse ambassade in Pretoria ook onseker, met die afgradering daarvan wat al meer na ’n uitgemaakte saak lyk. Lees alle vorige berigte oor Israel op Maroela Media.